Nøgleord

Sammendrag



Nøgleord

1. Miljø – vurdering af visse projekters indvirkning på miljøet – direktiv 85/337

(Rådets direktiv 85/337, som ændret ved direktiv 97/11, art. 2, stk. 1, art. 4, stk. 1, og bilag I, punkt 10)

2. Miljø – vurdering af visse projekters indvirkning på miljøet – direktiv 85/337

(Rådets direktiv 85/337, som ændret ved direktiv 97/11, art. 2, stk. 1, art. 4, stk. 1, og bilag I)

3. Miljø – vurdering af visse projekters indvirkning på miljøet – direktiv 85/337

(Rådets direktiv 85/337, som ændret ved direktiv 97/11, art. 2, stk. 1, art. 4, stk. 3, og bilag II og III)

Sammendrag

1. Begrebet bortskaffelse af affald i den forstand, hvori udtrykket er anvendt i direktiv 85/337 om vurdering af visse offentlige og private projekters indvirkning på miljøet, som ændret ved direktiv 97/11, er et selvstændigt begreb, der skal tillægges en sådan betydning, at det fuldt ud er i overensstemmelse med denne retsakts formål, der, som det fremgår af dets artikel 2, stk. 1, er, at projekter, der bl.a. på grund af deres art, dimensioner eller placering kan få væsentlig indvirkning på miljøet, undergives en vurdering af denne indvirkning, inden der gives tilladelse. Følgelig skal dette begreb, som ikke svarer til begrebet bortskaffelse af affald i den forstand, hvori udtrykket er anvendt i direktiv 75/442 om affald, som ændret ved direktiv 91/156 og ved beslutning 96/350, forstås bredt som omfattende samtlige metoder, der enten fører til bortskaffelse af affald i streng forstand eller til nyttiggørelse af affaldet.

Et anlæg, der producerer elektricitet ved forbrænding af brændsel udledt af affald og biomasse, og som har en kapacitet på over 100 tons pr. dag, falder derfor ind under kategorien anlæg, der anvendes til bortskaffelse af ikke-farligt affald ved forbrænding eller kemisk behandling, jf. punkt 10 i bilag I til direktiv 85/337. Som sådan bør anlægget, før det bliver godkendt, undergives en procedure til vurdering af dets indvirkning på miljøet, idet projekter, som er omfattet af bilag I, i henhold til direktivets artikel 2, stk. 1, og artikel 4, stk. 1, altid skal undergives en sådan vurdering.

(jf. præmis 44 og 45)

2. En medlemsstat tilsidesætter sine forpligtelser i henhold til direktiv 85/337 om vurdering af visse offentlige og private projekters indvirkning på miljøet, som ændret ved direktiv 97/11, såfremt den vedtager en national lovgivning, der gør det muligt at fritage projekter for anlæg til nyttiggørelse af farligt og ikke-farligt affald med en kapacitet på over 100 tons om dagen, som er omfattet af nævnte direktivs bilag I, fra den procedure til vurdering af indvirkningen på miljøet, der er fastsat i direktivets artikel 2, stk. 1, og artikel 4, stk. 1, hvis de er undergivet en forenklet godkendelsesprocedure, jf. artikel 11 i direktiv 75/442 om affald, som ændret ved direktiv 91/156 og ved beslutning 96/350.

(jf. præmis 50)

3. Medlemsstaterne har mulighed for at fastsætte kriterier og/eller grænseværdier, som gør det muligt at afgøre, hvilke projekter i bilag II til direktiv 85/337 om vurdering af visse offentlige og private projekters indvirkning på miljøet, som ændret ved direktiv 97/11, der skal vurderes. Dog er det skøn, som således gives medlemsstaterne, begrænset af forpligtelsen i direktivets artikel 2, stk. 1, til at foretage en undersøgelse af konsekvenserne af projekter, der bl.a. på grund af deres art, dimensioner eller placering kan få væsentlig indvirkning på miljøet. Følgelig skal medlemsstaterne ved fastsættelsen af disse grænseværdier og/eller kriterier ikke blot tage hensyn til projekternes dimensioner, men også til deres art og placering. Desuden er medlemsstaterne i henhold til artikel 4, stk. 3, i direktiv 85/337 forpligtet til ved fastsættelsen af grænseværdier eller kriterier at tage hensyn til de relevante udvælgelseskriterier, som er opstillet i bilag III til direktivet.

Såfremt en national lovgivning under henvisning til den forenklede procedure udelukker projekter for anlæg til nyttiggørelse af affald fra vurderingen af indvirkningen på miljøet, der skal foretages før afgørelsen fra den eller de kompetente myndigheder, som giver bygherren ret til at gennemføre projektet, tager denne lovgivning således ikke hensyn til alle de udvælgelseskriterier, som er fastsat i bilag III til direktiv 85/337. Det i den nationale lovgivning anvendte kriterium, som alene kræver, at nævnte forenklede procedure indledes for at fritage anlæg til nyttiggørelse af affald omfattet af punkt 11, litra b), i bilag II til direktiv 85/337 fra vurderingen af indvirkningen på miljøet, er herefter ikke i overensstemmelse med direktivets krav, eftersom kriteriet kan føre til, at projekter, som på grund af deres dimensioner eller placering kan have en væsentlig indvirkning på miljøet, ikke undersøges for deres indvirkning på miljøet.

(jf. præmis 53-55, 58 og 59)